PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FK/3/1/015	Bratislava,  7. apríla 2009	

Protimonopolný úrad Slovenskej republiky, odbor koncentrácií v správnom konaní 
číslo 0009/OK/2009 začatom dňa 27.03.2009 na základe oznámenia koncentrácie podnikateľom Ministerstvo hospodárstva Slovenskej republiky, so sídlom Mierová 19, 827 15 Bratislava, IČO: 00 686 832 prostredníctvom splnomocneného právneho JUDr. Juraja Fusku, AK White & Case, s.r.o.,  so sídlom Hlavné námestie 5, 811 01 Bratislava, vo veci koncentrácie podnikateľov Ministerstvo hospodárstva Slovenskej republiky, so sídlom Mierová 19, 827 15 Bratislava, IČO: 00 686 832 a TRANSPETROL, a.s., so sídlom Šumavská 38, 821 08 Bratislava, IČO: 31 341 977

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly Ministerstva hospodárstva Slovenskej republiky, so sídlom Mierová 19, 827 15 Bratislava, IČO: 00 686 832 nad podnikom podnikateľa TRANSPETROL, a.s., so sídlom Šumavská 38, 821 08 Bratislava, IČO: 31 341 977, na základe Zmluvy o kúpe akcií uzatvorenej dňa 26.03.2009 medzi Yukos International UK B.V., so sídlom Lockatellikade 1, Parnassustoren, 1076AZ Amsterdam, Holandsko ako predávajúcim a Ministerstvom hospodárstva Slovenskej republiky, so sídlom Mierová 19, 827 15 Bratislava, IČO: 00 686 832 ako kupujúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 27.03.2009 listom zaevidovaným pod č. 1315/2009 Ministerstvom hospodárstva Slovenskej republiky, so sídlom  Mierová 19, 827 15 Bratislava, IČO: 00 686 832 (ďalej len „MH SR“) prostredníctvom svojho splnomocneného právneho zástupcu JUDr. Juraja Fusku, AK White & Case, s.r.o.,  so sídlom Hlavné námestie 5, 811 01 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí priamej výlučnej kontroly MH SR nad podnikom podnikateľa TRANSPETROL, a.s., so sídlom Šumavská 38, 821 08 Bratislava, IČO: 31 341 977 (ďalej len „Transpetrol“), na základe Zmluvy o kúpe akcií uzatvorenej dňa 26.03.2009 medzi Yukos International UK B.V., so sídlom Lockatellikade 1, Parnassustoren, 1076AZ Amsterdam, Holandsko (ďalej len „Yukos International“) ako predávajúcim a MH SR ako kupujúcim, na základe ktorej MH SR nadobudne 49 % akcií spoločnosti Transpetrol od spoločnosti Yukos International (ďalej len „Zmluva o kúpe akcií“) (ďalej len „Oznámenie koncentrácie“). 

Na základe doručenia oznámenia predmetnej koncentrácie začalo dňa 27.03.2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0009/OK/2009, o čom úrad listom č. 1354/PMÚ SR/2009 zo dňa 31.03.2009 informoval účastníka správneho konania. 

Oznámenie predmetnej koncentrácie sa zároveň doručením listu číslo 1315/2009 dňa 27.03.2009 stalo podľa § 10 ods. 12 zákona v spojení s vyhláškou Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti          o náležitostiach oznámenia koncentrácie (ďalej len „Vyhláška“) úplným a dňa 30.03.2009 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania spomínaným listom číslo 1354/PMÚ SR/2009 zo dňa 31.03.2009.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti         a konania sú alebo nie sú zamerané na dosahovanie zisku.

MH SR

MH SR je ústredným orgánom štátnej správy Slovenskej republiky, ktoré riadi a za ktorého činnosť zodpovedá príslušný minister. Pri určení postavenia MH SR ako podnikateľa úrad vychádzal zo skutočnosti, že MH SR sa podieľa na kontrole spoločnosti Transpetrol, ako aj ostatných spoločností a teda podľa § 3 ods. 2 zákona jeho činnosť a konanie súvisí so súťažou bez ohľadu na to, či je zameraná na dosahovanie zisku. 

V súlade s § 6 zákona č. 575/2001 Z. z. o organizácii činnosti vlády a organizácii ústrednej štátnej správy je MH SR ústredným orgánom štátnej správy pre:
•	priemysel s výnimkou potravinárstva a stavebných výrobkov,
•	energetiku vrátane hospodárenia s jadrovým palivom a uskladňovania rádioaktívnych odpadov, 
•	teplárenstvo a plynárenstvo,
•	ťažbu a úpravu tuhých palív, ťažbu ropy a zemného plynu, ťažbu rudných a nerudných surovín a vyhľadávanie a prieskum rádioaktívnych surovín a ich ťažbu,
•	podporu malého podnikania a stredného podnikania vrátane podpory potravinárskych produktov, ktoré nie sú zaradené do prílohy I Zmluvy o založení Európskeho spoločenstva a podpory stavebných výrobkov,
•	stratégiu tvorby podnikateľského prostredia a podporu podnikateľského prostredia vrátane podpory potravinárskeho podnikateľského prostredia, ktorého produkty nie sú zaradené do prílohy I Zmluvy o založení Európskeho spoločenstva a podnikateľského prostredia v oblasti výroby stavebných výrobkov,
•	vnútorný obchod, zahraničný obchod, cestovný ruch a ochranu spotrebiteľa s výnimkou ochrany spotrebiteľa pri poskytovaní finančných služieb,
•	ochranu a využívanie nerastných surovín vrátane hlavného dozoru nad ochranou a využívaním ložísk nerastov,
•	hlavný dozor nad bezpečnosťou a ochranou zdravia pri práci a bezpečnosťou prevádzky v banskej činnosti, činnosti vykonávanej banským spôsobom a pri používaní výbušnín,
•	puncovníctvo a skúšanie drahých kovov,
•	kontrolu zákazu vývoja, výroby, skladovania, použitia a obchodu s chemickými zbraňami a prekurzormi potrebnými na ich výrobu,
•	koordináciu a metodické usmerňovanie plnenia úloh hospodárskej mobilizácie,
•	odštátnenie a privatizáciu majetku štátu a pre správu majetku štátu v podnikateľskej sfére.

MH SR vykonáva priamu príp. nepriamu kontrolu nad väčším množstvom spoločností. Značnú časť tvoria subjekty, nad ktorými MH SR vykonáva priamu kontrolu, jedná sa o nasledovné subjekty:

1.	Neziskové organizácie
o	EKONOM-SERVIS, n.o.
o	Európska vzdelávacia akadémia, n.o.

2.	Rozpočtové organizácie
o	Slovenská obchodná inšpekcia
o	Hlavný banský úrad
o	Múzeum obchodu Bratislava
o	Puncový úrad Slovenskej republiky
o	Centrum pre chemické látky a prípravky
o	Štátna energetická inšpekcia

3.	Príspevkové organizácie
o	Slovenská inovačná a energetická agentúra (SIEA)
o	Slovenská agentúra pre cestovný ruch (SACR)
o	Slovenská agentúra pre rozvoj investícií a obchodu (SARIO)

4.	Štátne podniky
o	Rudné bane, štátny podnik

5.	Akciové spoločnosti, v ktorých je MH SR akcionárom
o	Transpetrol, a.s.
o	Jadrová a vyraďovacia spoločnosť, a.s.
o	Slovak Telekom, a.s.

6.	Spoločnosti s ručením obmedzeným
o	MH Development, s.r.o.
o	MH Invest, s.r.o.

7.	Akciové spoločnosti, v ktorých je FNM akcionárom a MH SR je vykonávateľom akcionárskych práv
o	Slovenské elektrárne, a.s.
o	Slovenská elektrizačná prenosová sústava, a.s.
o	Východoslovenská energetika, a.s.
o	Západoslovenská energetika, a.s.
o	Stredoslovenská energetika, a.s.
o	Slovenský plynárenský priemysel, a.s.

8.	Štátne podniky v likvidácii
o	INTERHOTEL Bratislava, š.p. v likvidácii
o	ZDROJ-POTRAVINY-TABAK Bratislava, š.p. v likvidácii
o	BANE Spišská Nová Ves, štátny podnik v likvidácii
o	TEXICOM Bavlnárske závody, š.p. v likvidácii
o	UTAR Bratislava, š.p. v likvidácii
o	PROGRESSON, štátny podnik v likvidácii
o	CHEMES štátny podnik Humenné v likvidácii
o	Zelenina Žilina, š.p. v likvidácii
o	Niklová huta, štátny podnik v likvidácii
o	Západoslovenské nábytkárske závody Galanta, š.p. v likvidácii
o	Slovenský energetický podnik, štátny podnik v likvidácii 
o	Vojenské stavby Bratislava, š.p. v likvidácii
o	Strojárne Gelnica, š.p. v likvidácii
o	Vojenský opravárenský podnik Nové Mesto nad Váhom, štátny podnik 
o	OTEX - Textil Žilina, š.p. "v likvidácii"

9.	Štátne podniky v konkurze
o	ZELENINA TRNAVA štátny podnik
o	BRATISLAVSKÉ ELEKTROTECHNICKÉ ZÁVODY, štátny podnik, 
o	DUNA PLAST Veľký Meder, štátny podnik
o	Zelenina Komárno, š. p. 
o	Nákupná a predajná organizácia, štátny podnik 
o	OTEX - Odevy Žilina, štátny podnik
o	ZŤS Rimavská Sobota, š.p.
o	Drobný tovar Banská Bystrica, š.p. 
o	GOSSYCOM, Záhorské tkáčovne, štátny podnik 
o	KOVOŠROT Bratislava, štátny podnik
o	DREVONA, štátny podnik 
o	Domáce potreby Bratislava, š.p. 
o	Elektromont Košice, štátny podnik
o	Drogérie Žilina, štátny podnik 
o	Domáce potreby Prešov, š.p.
o	D R E V I N A , štátny podnik 
o	PLETA, štátny podnik
o	Luna, štátny podnik 
o	Trnavské automobilové závody, štátny podnik 
o	MEDIKA, štátny podnik 
o	AGRIS, štátny podnik 
o	Plemenárske služby, š.p.
o	Drobný tovar Bratislava, štátny podnik 

MH SR vykonáva výlučnú kontrolu nad všetkými vyššie uvedenými subjektami,         s výnimkou spoločností Slovenské elektrárne, a.s., Východoslovenská energetika, a.s., Západoslovenská energetika, a.s., Stredoslovenská energetika, a.s., Slovenský plynárenský priemysel, a.s., Slovak Telekom, a.s. a Transpetrol, a.s., nad ktorými vykonáva MH SR spoločnú kontrolu s inými subjektami. V prípade týchto spoločností MH SR vykonáva kontrolu na základe kombinácie podielu na základnom imaní (vlastníctva akcií) a práva vykonávať akcionárske práva na základe  akcionárskej zmluvy.

V ostatných prípadoch vykonáva MH SR kontrolu na základe toho, že (i) má podiel na základnom imaní uvedených podnikateľov, (ii) pôsobí ako zriaďovateľ príslušných príspevkových a rozpočtových organizácií, (iii) je zakladateľom príslušného štátneho podniku alebo (iv) je zakladateľom príslušnej neziskovej organizácie.

Vzhľadom na to, že vlastnícka štruktúra MH SR je veľmi rozsiahla, úrad ju v ďalšom texte bližšie nešpecifikuje.

Z vyššie uvedeného je zrejmé, že MH SR je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní je podnikateľ MH SR zastúpený JUDr. Jurajom Fuskom, advokátom AK White & Case, s.r.o., so sídlom Hlavné námestie 5, 811 01 Bratislava, na základe písomného splnomocnenia zo dňa 26.11.2008.

TRANSPETROL

Transpetrol je akciová spoločnosť zapísaná v Obchodnom registri Okresného súdu Bratislava I, Oddiel: Sa, vložka: 507/B, IČO: 31 341 977.

Transpetrol je spoločnosťou, ktorá je v súlade so zápisom v obchodnom registri oprávnená vykonávať nasledujúce činnosti:
•	preprava ropy ropovodom a skladovanie ropy,
•	nákup a predaj ropy a ropných produktov,
•	investorsko-inžinierska činnosť pri výstavbe systémov potrubnej dopravy,
•	výkony výrobných a opravárenských činností v odbore strojárskom,
•	výkony výrobných a opravárenských činností v odbore elektrotechnickom,
•	poskytovanie pohostinských a ubytovacích služieb,
•	kúpa tovaru na účely jeho predaja konečnému spotrebiteľovi /maloobchod/ alebo na účely jeho predaja prevádzkateľovi živnosti /veľkoobchod/,
•	prevádzkovanie zariadení slúžiacich na regeneráciu a rekondíciu,
•	prevádzkovanie potrubí na prepravu ropy.

Primárne sa spoločnosť Transpetrol zaoberá najmä prepravou a skladovaním ropy.

Nad spoločnosťou Transpetrol vykonáva priamu spoločnú kontrolu MH SR, ktoré vlastní 51% akcií spoločnosti Transpetrol a spoločnosť Yukos International, ktorá vlastní zvyšných 49% akcií. 

Spoločnosť Transpetrol vykonáva priamu kontrolu nad spoločnosťou SWS spol.        s r.o., Energotel,a.s. a BSP Bratislava - Schwechat Pipeline GmbH. 

Transpetrol vykonáva výlučnú kontrolu len v rakúskej spoločnosti BSP Bratislava -Schwechat Pipeline GmbH (Transpetrol: 74% / OMV Refining & Marketing GmbH: 26%).

Transpetrol vykonáva spoločnú kontrolu v spoločnostiach SWS spol. s r.o. (Transpetrol: 48,85% / SLOVNAFT a.s. 51,25%) a Energotel, a.s. (rovnaký 1/6 podiel majú všetci akcionári: Západoslovenská energetika a.s., Stredoslovenská energetika a.s., Východoslovenská energetika a.s., Slovenské elektrárne a.s., Slovenský plynárenský priemysel a.s. a Transpetrol; všetci akcionári sú zároveň pod spoločnou kontrolou MH SR). 

Zároveň spoločnosť Transpetrol nevykonáva nepriamu kontrolu nad žiadnym podnikateľom.

Z vyššie uvedeného je zrejmé, že spoločnosť Transpetrol je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 

a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie spočíva v získaní priamej výlučnej kontroly podnikateľa MH SR nad podnikom podnikateľa Transpetrol. Z oznámenia koncentrácie vyplýva, že ide o transakciu, ktorá vznikla na základe Zmluvy o kúpe akcií uzatvorenej dňa 26.03.2009 medzi Yukos International ako predávajúcim a MH SR ako kupujúcim, na základe ktorej MH SR nadobudne    49%-ný podiel na základnom imaní, ako aj hlasovacích právach akcionárov spoločnosti Transpetrol od spoločnosti Yukos International.

MH SR už vlastní akcie spoločnosti Transpetrol, ktoré predstavujú 51%-ný podiel na základnom imaní, ako aj hlasovacích právach akcionárov spoločnosti Transpetrol. 

Úrad po preštudovaní všetkých podkladov oznámenia koncentrácie zistil, že MH SR na základe Zmluvy o kúpe vybraných aktív získa možnosť vykonávať rozhodujúci vplyv na činnosť podnikateľa Transpetrol, teda získa priamu výlučnú kontrolu nad podnikom podnikateľa Transpetrol, nakoľko bude po uskutočnení koncentrácie vlastníkom 100 % akcií.

Z uvedeného je zrejmé, že v  predmetnej koncentrácii dochádza ku kvalitatívnej zmene (existujúcej) kontroly zo spoločnej na výlučnú. 
Po ukončení procesu koncentrácie bude teda MH SR vykonávať kontrolu nad spoločnosťou Transpetrol ako jej jediný (100%-ný) akcionár. Bude (i) rozhodovať o všetkých záležitostiach, ktoré spadajú do pôsobnosti valného zhromaždenia v zmysle § 187 Obchodného zákonníka a stanov spoločnosti a (ii) mať právo vymenovať všetkých členov predstavenstva a všetkých členov dozornej rady spoločnosti Transpetrol, okrem zástupcov zamestnancov.  

Z uvedeného vyplýva, že zmena kontroly sa predovšetkým prejaví v zmene obsadenia orgánov. Ako uviedol oznamovateľ koncentrácie, MH SR sa domnieva, že z krátkodobého hľadiska sa zmena kontroly pri výkone podnikateľskej činnosti neprejaví; MH SR v súčasnosti spoločne kontroluje Transpetrol čím na výkon podnikateľskej činnosti už nepochybne vplýva. Chod podnikateľskej činnosti Transpetrolu je takisto do značnej miery predurčený existujúcou infraštruktúrou ropovodov. Z dlhodobejšieho hľadiska bude záujmom MH SR aby sa pri výkone podnikateľskej činnosti Transpetrolu plnili strategické ciele schválené MH SR ako jediným akcionárom a aby bola investícia štátu do Transpetrolu výnosná (resp. návratná) v podobe vykázaného hospodárskeho výsledku spoločnosti Transpetrol. 

V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona spočívajúcu v získaní priamej výlučnej kontroly podnikateľa MH SR nad podnikom podnikateľa Transpetrol na základe Zmluvy o kúpe akcií.  

3.	Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je MH SR, ktoré získalo kontrolu nad podnikom podnikateľa Transpetrol. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda MH SR a Transpetrol. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej                  39 832 702,65 EUR (1 200 000 000 Sk) a aspoň dvaja účastníci koncentrácie dosiahli v SR celkový obrat každý najmenej 11 949 810,79 EUR (360 000 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej     16 596 959,44 EUR (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 EUR (1 200 000 000 Sk) za uzavreté účtovné obdobie predchádzajúce vzniku koncentrácie.

V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu a ďalších pravidiel pre prechod na euro.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Úrad na základe podkladov a informácií predložených úradu zistil, že MH SR v roku 2008 dosiahlo prostredníctvom spoločností, ktoré sú pod jeho kontrolou celosvetový celkový obrat prevyšujúci 39 832 702,65 EUR (1 200 000 000 Sk). Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2008, presiahol 39 832 702,65 EUR (1 200 000 000 Sk). Úrad ďalej zistil, že celkový obrat MH SR a podnikateľa Transpetrol v Slovenskej republike v roku 2008 u každého presiahol 11 949 810,79 EUR (360 000 000 Sk). Konkrétne údaje sú súčasťou spisového materiálu a vzhľadom k tomu, že boli účastníkmi koncentrácie označené ako predmet obchodného tajomstva, úrad ich v rozhodnutí neuvádza. 

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy o kúpe akcií, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy o kúpe akcií, t.j. 26.03.2009. Vzhľadom na to, že oznámenie koncentrácie bolo doručené úradu dňa 27.03.2009, predmetná koncentrácia bola oznámená úradu do 30 pracovných dní odo dňa uzavretia Zmluvy o o kúpe akcií, t. j. oznámenie koncentrácie bolo úradu doručené v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky            a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Oznamovateľ koncentrácie v oznámení koncentrácie vymedzil nasledovné relevantné trhy:
-	trh prepravy ropy,
-	trh skladovania ropy.

Preprava ropy

Pod pojmom preprava ropy treba rozumieť záväzok Transpetrolu prebrať od predávajúceho na vopred dohodnutých miestach stanovené množstvo kvapalnej uhľovodíkovej substancie – ropy a následne na dohodnutom mieste doručiť ropu kupujúcemu. Transpetrol prepravu zabezpečuje na základe zmlúv s kupujúcimi, t.j. s odberateľmi. 

Preprava ropy sa uskutočňuje cez územie Slovenskej republiky ropovodom Družba, ktorého trasa sa začína v Ruskej federácii a pokračuje cez Bielorusko, Ukrajinu a Slovensko do Českej republiky a ropovodom Adria, ktorý sa začína v chorvátskom prístave Omišajľ, pokračuje cez Chorvátsko a Maďarsko a v Šahách sa napája na ropovod Družba. Preprava je uskutočňovaná v dopravnom systéme ropovodov, ktorý sa skladá z uzavretých podzemných rúr, v ktorých je ropa prepravovaná na fyzikálnom základe vyvíjania tlaku a využitia jeho expanzívnej zložky na prepravu substancie medzi dvoma bodmi.

Služby poskytované Transpetrolom na trhu prepravy ropy nie sú zastupiteľné a to z dôvodu, že ropu nie je možné za ekonomicky a ekologicky porovnateľných podmienok prepravovať iným spôsobom. Hlavným dôvodom je kapacitné obmedzenie, nakoľko pri preprave ropovodmi ide o prepravu obrovských množstiev ropy, ktoré v rámci Slovenskej republiky nie je technicky a kapacitne možné prepravovať akýmkoľvek iným spôsobom prepravy. 

Na relevantnom trhu prepravy ropy je jediným prepravcom ropy Transpetrol. 

Na základe vyššie uvedeného úrad dospel k záveru, že na účely objektívneho posúdenia dopadov predmetnej koncentrácie možno za relevantný tovarový trh považovať trh prepravy ropy. 

Skladovanie ropy

Skladovanie ropy sa uskutočňuje v špeciálnych zásobníkoch určených na skladovanie veľkého množstva ropy. Skladovanie ropy Transpetrol uskutočňuje pre rafinérie (súkromný sektor) a Správu štátnych hmotných rezerv Slovenskej republiky. Zásobníky na skladovanie ropy sa nachádzajú v Budkovciach, Šahách a Vojanoch. 

Tak ako v prípade trhu prepravy ropy, aj na trhu skladovania ropy je podnikateľ Transpetrol jediným subjektom, ktorý na tomto trhu pôsobí. 

Na základe vyššie uvedeného úrad dospel k záveru, že na účely objektívneho posúdenia dopadov predmetnej koncentrácie možno za relevantný tovarový trh považovať trh skladovania ropy. 

5.2	Priestorový relevantný trh

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z oznámenia koncentrácie vyplýva, že určenie priestorovej dimenzie relevantných trhov prepravy ropy a skladovania ropy vychádza zo skutočnosti, že tieto trhy sú vymedzené existujúcim ropovodným systémom na území Slovenskej republiky (predstavujú ho ropovody Družba a Adria). Vzhľadom k tomu, že sa jedná o oblasť, kde sa súťaž vyvíja za dostačujúco homogénnych podmienok, ktoré sú zreteľne odlišné od podmienok v iných oblastiach, úrad sa stotožnil s  uvedenou definíciou relevantného priestorového trhu prepravy ropy a skladovania ropy zo strany oznamovateľa koncentrácie a za relevantný priestorový trh prepravy ropy a skladovania ropy považuje národný trh – teda trh Slovenskej republiky.

6.	Možnosti vstupu na trh

Vstup nových podnikateľov na trh prepravy ropy na územie Slovenskej republiky významne obmedzujú bariéry vstupu v podobe vysokých nákladov na výstavbu ropovodného systému. Vstup je natoľko kapitálovo a prevádzkovo náročný, že je v podstate vylúčené, aby na územie Slovenskej republiky na trh prepravy ropy niekto iný vstúpil. Na prevádzkovanie ropovodu je potrebné získať povolenie podľa § 5 ods. 2 písm. d) zákona č. 656/2004 Z.z. o energetike v znení neskorších predpisov, ktoré vydáva Úrad pre reguláciu sieťových odvetví.

Vstup na trh skladovania ropy je takisto ako vstup na trh prepravy ropy finančne náročný, nakoľko vybudovanie, resp. rozšírenie skladovacích priestorov vyžaduje značné investície. Taktiež určitú bariéru vstupu predstavuje i ochrana životného prostredia a s tým súvisiace obmedzenia na výstavbu skladovacích priestorov.

Možno konštatovať, že na vyššie definované relevantné trhy prepravy ropy a skladovania ropy je vstup pomerne náročný. Vzhľadom na existujúce bariéry vstupu na uvedené trhy nemôžu kedykoľvek vstúpiť ostatní podnikatelia. 

Z vyššie uvedených dôvodov nebol v posledných piatich rokoch zaznamenaný žiadny vstup významného podnikateľa na tieto trhy.

7.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

V oznámení koncentrácie sa uvádza, že koncentrácia vyplýva zo zámeru hospodárskej politiky vlády Slovenskej republiky posilniť svoj vplyv v strategických podnikoch, medzi ktoré patrí aj Transpetrol. Uvedený zámer sa stal realizovateľným vo vzťahu k Transpetrolu, keď došlo ku konkurznému konaniu pôvodného strategického investora (ROPNÁ SPOLOČNOSŤ „JUKOS“), ktorý tým stratil možnosť a schopnosť ďalšieho rozvoja Transpetrolu ako sa predpokladalo pri jeho privatizácii v roku 2002. Štátu sa v tejto súvislosti otvorili možnosti prizvania nového potenciálneho strategického investora (keď štát zotrvá v pozícii spoločnej kontroly so strategickým investorom) alebo opätovného získania výlučnej kontroly nad Transpetrolom. Z pohľadu zabezpečenia ďalšieho rozvoja Transpetrolu, ako uvádza oznamovateľ koncentrácie, v súlade so strategickým záujmom štátu (ktorý nemusí byť totožný so záujmom potenciálneho strategického investora, resp. nemusí byť prioritný pre strategického investora) sa ako najvhodnejšia javí alternatíva získania opätovnej výlučnej kontroly štátom. 

Transpetrol je kľúčovým z hľadiska plnenia záväzku povinných zásob ropy vo vzťahu k Európskej únii, a preto je vhodné, aby štát mal nad ním kontrolu. Štát by mal týmto zabezpečiť transparentný a nediskriminačný prístup k preprave ropy pre všetkých producentov a ich odberateľov, či už ropy z Ruska, alebo z oblasti Kaspického mora.

Ako už bolo vyššie uvedené, spoločnosť Transpetrol pôsobí na relevantnom trhu prepravy a skladovania ropy. 

Preprava ropy

Na relevantnom trhu prepravy ropy je jediným prepravcom ropy Transpetrol. Vzhľadom na túto skutočnosť, údaje o celkovej veľkosti  trhu prepravy ropy a údaje o predaji podnikateľa Transpetrol na tomto trhu sú zhodné.

Transpetrol nemá žiadnych dodávateľov na relevantnom trhu prepravy ropy, nakoľko nevykonáva nákup ani predaj. Transpetrol zabezpečuje len prepravu ropy pre svojich zákazníkov, t.j. transport cez svoje potrubia. Nákup ropy vykonávajú spracovatelia ropy, a to na základe zmlúv, ktoré uzatvárajú priamo zo spoločnosťami, ktoré ropu ťažia.

Spoločnosť Slovnaft, a.s. je jediným odberateľom tejto služby so sídlom na území Slovenskej republiky a je taktiež najvýznamnejším odberateľom na tomto relevantnom trhu. Z Českej republiky sú odberateľmi spoločnosť Česká rafinérska, a.s. a spoločnosť Paramo, a.s.; Transpetrol nie je jediným prepravcom ropy, prostredníctvom ktorého môže byť pre tieto spoločnosti zabezpečovaná preprava ropy. České spoločnosti môžu využívať aj ropovod IKL, ktorého vlastníkom a prevádzkovateľom je spoločnosť MERO ČR, a.s.

Transpetrol má podľa § 10 zákona č. 92/1991 Zb. o podmienkach prevodu majetku štátu na iné osoby v znení neskorších predpisov charakter prirodzeného monopolu.

Skladovanie ropy

Tak ako v prípade trhu prepravy ropy, aj na trhu skladovania ropy je podnikateľ Transpetrol jediným subjektom, ktorý na tomto trhu pôsobí a údaj o predaji podnikateľa Transpetrol sa teda zhoduje s údajom o celkovej veľkosti trhu skladovania ropy. 

Ako už bolo vyššie uvedené, spoločnosť Transpetrol vykonáva výlučnú kontrolu nad spoločnosťou BSP Bratislava-Schwechat Pipeline GmbH a spoločnú kontrolu nad spoločnosťami SWS spol. s r.o. a Energotel, a.s.

BSP Bratislava-Schwechat Pipeline GmbH:

Spoločnosť BSP Bratislava-Schwechat Pipeline GmbH bola založená za účelom vybudovania a prevádzkovania ropovodu napájajúceho rafinériu OMV v Schwechate v Rakúsku na ropovod Družba na Slovensku. Projekt doposiaľ nebol plne zrealizovaný. 

SWS spol. s r.o.:

Spoločnosť SWS spol. s r.o. má v súčasnosti vybudovaný prečerpávací komplex pre stáčanie, skladovanie a expedíciu  kvapalných látok, ktoré sú dovážané z Ukrajiny a Ruska, a  následne expedované do krajín Európskej Únie. Tento komplex zároveň umožňuje prečerpávanie kvapalných látok z cisterien normálneho rozchodu do širokorozchodných cisterien a ich export na východné trhy. SWS spol. s r.o.  svoju činnosť orientuje do týchto oblastí: (i) prekládka kvapalných plynov (LPG),                (ii) prekládka svetlých ropných produktov, (iii) prekládka tmavých produktov,           (iv) skladovanie produktov v colných skladoch, (v) prekládka ostatných látok a chemikálií, (vi) špedičná a obchodná činnosť, (vii) colná deklarácia.

Energotel, a.s.:

Spoločnosť Energotel, a.s. pôsobí na slovenskom trhu ako alternatívny telekomunikačný operátor. Svoje služby poskytuje v rámci telekomunikačnej infraštruktúry slovenskej energetiky. V súčasnosti je hlavným predmetom podnikania spoločnosti poskytovanie telekomunikačných služieb – prenájom telekomunikačných okruhov, poskytovanie internetu (ISP), hlasových služieb, prevádzkovanie pevnej verejnej telekomunikačnej siete, ako aj poskytovanie služby outsourcing prevádzky a údržby telekomunikačných aktív zákazníkov. Cieľom Energotelu je venovať sa predovšetkým dvom oblastiam: (i) outsourcingovej podpore telekomunikačných služieb akcionárskym spoločnostiam Energotelu a (ii) transportným dátovým prenosom. Transpetrol prenajíma spoločnosti Energotel sieť optických káblov. 

Z oznámenia koncentrácie vyplýva, že v predmetnej koncentrácii dochádza ku kvalitatívnej zmene kontroly zo spoločnej na výlučnú. Ako bolo už vyššie uvedené, MH SR už Transpetrol pred uskutočnením transakcie (spoločne) kontrolovalo a z pohľadu vymedzenia trhu je tak trh, na ktorom pôsobil Transpetrolu pred koncentráciou zároveň trhom, na ktorom pôsobilo aj MH SR (z titulu prepojenia na báze kontroly). 

Keďže MH SR pôsobí na trhu prepravy ropy a trhu skladovania ropy len prostredníctvom Transpetrolu, z uvedeného vyplýva, že neexistujú ovplyvnené trhy.    

Nakoľko v prípade predmetnej koncentrácie nedochádza k  prekrývaniu aktivít účastníkov koncentrácie, posudzovaná koncentrácia je koncentráciou konglomerátneho charakteru. Z uvedeného teda vyplýva, že  po uskutočnení oznamovanej koncentrácie sa trhový podiel a postavenie spoločnosti účastníkov koncentrácie nezmení. 

Vzhľadom na to, že na trhu prepravy a skladovania ropy nedochádza ani k tovarovému, ani k priestorovému prekrývaniu aktivít účastníkov koncentrácie, úrad sa informáciami o celkovej veľkosti trhu a predajoch spoločnosti nebude bližšie zaoberať. 

Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch prepravy a skladovania ropy. 

Vzhľadom k tomu, že v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie a s nimi prepojených podnikateľov, pričom tiež nepôsobia na úzko súvisiacich trhoch, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti prepravy a skladovania ropy na území Slovenskej republiky nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti prepravy a skladovania ropy.

8.	Záver

Vzhľadom na to, že v predmetnom prípade dochádza ku koncentrácii formou získania kontroly MH SR nad podnikom podnikateľa Transpetrol na základe Zmluvy o kúpe akcií, ktorá nezmení existujúcu štruktúru trhového prostredia, nakoľko uskutočnením posudzovanej koncentrácie nedôjde k horizontálnemu ani vertikálnemu prekrytiu podnikateľských aktivít účastníkov koncentrácie a s nimi prepojených podnikateľov na území Slovenskej republiky, úrad dospel k záveru, že posudzovaná koncentrácia nevytvára alebo neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu prepravy a skladovania ropy.
 
Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

Podľa § 33 zákona úrad listom číslo 1453/PMÚ SR/2009 zo dňa 06.04.2009 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril do zápisnice, spísanej na úrade dňa 07.04.2009, v ktorej uviedol, že k výzve, ani k podkladom rozhodnutia alebo spôsobu jeho zistenia nemá žiadne výhrady, pripomienky, ani návrhy na doplnenie a v súvislosti so správnym konaním č. 0009/OK/2009 súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
JUDr. Juraj Fuska
Advokát
White & Case, s.r.o.
Hlavné námestie 5
811 01  Bratislava